Ճոխ յայտագիրով եւ բացառիկ կատարումներով հանդէս եկաւ օրուան հիւրը՝ հանրաճանաչ կիթառիստ Եաքովոս Քոլանեանը, որ բազմաթիւ ելոյթներ ունեցած է Յունաստանէն ներս թէ դուրս, եւ դասուած՝ աշխարհի լաւագոյն կիթառ նուագողներու շարքին: Քոլանեան 1985ին աւարտած է Աթէնքի Ազգային երաժշտանոցը եւ արժանացած յատուկ պատուոյ աստիճանի՝ իր կատարելագործութեան համար: Ունեցած է բազմաթիւ ելոյթներ Յունաստանի պատկերասփիւռէն եւ ձայնասփիւռէն, ինչպէս նաեւ Աթէնքի պետական սիմֆոնիք խումբին, Սալոնիքի սիմֆոնիք խումբին եւ Հայաստանի սիմֆոնիք խումբին հետ, բարձրանալով զանազան երկիրներու բեմերը: Ան տնօրէնն է Contemporary Music Education Conservatory-ի կիթառի բաժինին եւ կը դասաւանդէ Աթէնքի Philippos Nakas երաժշտանոցէն ներս: